'Ook SA moet afdankings tydens inperking staak' | Netwerk24
Deur Cheréne Pienaar 05 April 2020 14:18
Raoul en Laura Louw op hul troudag in 2015 toe hulle hul bruilof in Kaapstad gevier het.
So voel 'n Suid-Afrikaner wat al bykans twee dekades in Spanje woon.
Raoul Louw (41), 'n Engelsonderwyser van Johannesburg, het Sondag uit sy en Laura (38), sy Spaanse vrou, se huis in die dorpie L'Ametlla del Vallès in Katalonië gesels. Dit is hul 25ste dag van inperking weens die uitbreking en hulle het pas gehoor die inperking word met nog minstens twee weke verleng. Net die afgelope twee weke het meer as 900 000 mense al hul werk daar verloor.
Louw kan sy klasse aanlyn gee, maar van sy vriende en kennisse moes met 'n verminderde salaris tevrede wees.
"Ons regering het nou 'n wet goedgekeur wat dit onwettig maak om mense tydens die inperking af te dank."
Ondanks die nuus van die virus uit China het Spanje, soos die res van Europa, stadig op die uitbreking gereageer. Dit was eers teen die tiende dag dat die erns van die virus ingesink het met die gevalle wat toeneem.
Hy sê hy is baie beïndruk met pres. Cyril Ramaphosa wat "so vinnig opgetree het".
"Spanje is eers ná 120 sterftes ingeperk."
Louw sê hy is baie dankbaar hulle woon nie meer in Barcelona nie, waar gesinne in piepklein woonstelle saam met hul kinders moet sit.
Sy raad aan Suid-Afrikaners is om tyd te maak om met vriende en familie deur middel van video-oproepe te praat.
Hy glo as die inperking in Spanje verby is, sal dinge nie sommer vinnig na normaal terugkeer nie.
"Dit sal baie geleidelik en stadig wees. Die president het benadruk dat ons ons gereed sal moet maak vir 'n lewensverandering omdat dit 'n keerpunt gaan wees."